《和过骐骥院观马因饮李氏夜归复与江谢会于敝居》
宋代·刘敞

子真王济徒，爱马有马癖。每嫌驽骀众，未睹千里格。

朅来飞龙厩，一一数白黑。始惊麒麟骨，秀出无与敌。

旗旄乱云霞，鼓吹喧霹雳。从容看回旋，感激私叹息。

此当逝昆崙，上与天无极。奈何局轩陛，终岁老羁靮。

主人贵公子，埽榻多命客。聊欲宽其意，无为稍戚戚。

珍羞杂水陆，清酒漾金碧。嘲笑心目开，留连日已夕。

归来兴不尽，驻马问所适。知我方会友，投鞭遽登席。

贫家竟何如，脯醢乏馀力。歌舞复无素，儿童强敦逼。

多君平生怀，不与贫富隔。欢来亦酩酊，俛仰愧三益。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。